মহেশতলায় কাউন্সিলরের বাড়ি ঘেরাও করে বিক্ষোভ স্থানীয়দের

ওয়েব ডেস্ক : দীর্ঘদিন ধরে রাস্তাঘাট খারাপ (Bad Roads)। অভিযোগ জানিয়েও কোনও ধরণের সুরাহা মেলেনি। এমন পরিস্থিতিতে বিক্ষোভে ফেটে পড়লেন স্থানীয় বাসিন্দারা। শুধু তাই নয়, একেবারে কাউন্সিলরের বাড়ি ঘেরাও করে বিক্ষোভ দেখালেন তাঁরা। এমনই চাঞ্চল্যকর ঘটনা ঘটে গেল মহেশতলায় (Maheshtala)।

জানা গিয়েছে, মহেশতলা পৌরসভার ২২ নম্বর ওয়ার্ডের শেখপাড়া টালি মসজিদ এলাকায় প্রায় ছয় হাজার পরিবারের বসবাস। স্থানীয়দের অভিযোগ, দীর্ঘদিন ধরে এলাকার রাস্তাঘাট খারাপ। ২২ নম্বর ওয়ার্ডের কাউন্সিলর বিকাশ বন্দ্যোরাধ্যায়-কে বিষয়টি জানিয়েও কোন সুরাহা মেলেনি। আজ কাউন্সিলরের বাড়ি ঘেরাও করে বিক্ষোভ (Protest) দেখালেন স্থানীয়রা।

আরও খবর : চার্জশিট ও নথির কপি চেয়ে আদালতে SSC-র টেন্টেড প্রার্থীরা

স্থানীয় সূত্রে খবর, ঘটনার সূত্রপাত হয় এদিন প্রসূতি এক মহিলাকে এলাকা থেকে হাসপাতালে নিয়ে যাওয়ার সময়। রাস্তা খারাপ থাকার কারণে চরম দুর্ভোগকে পড়তে হয় তাঁদের। সেই কারণেই এদিন কাউন্সিলরের বাড়ি ঘেরাও করে বিক্ষোভ দেখানো হয়। খবর পেয়ে ঘটনাস্থলে পৌঁছে মহেশতলা থানার পুলিশ (Police)।

পুলিশ ঘটনাস্থলে পৌঁছে পরিস্থিতি নিয়ন্ত্রণে আনার চেষ্টা করে। যদিও গোটা ঘটনায় কাউন্সিলর বিকাশ বন্দ্যোপাধ্যায়ের তরফ থেকে কোন প্রতিক্রিয়া পাওয়া যায়নি। কাউন্সিলরের পিএ শেখ বাপ্পা জানান, এলাকায় এসে দেখলাম সত্যিই রাস্তার খুব প্রয়োজন। বিষয়টি নিয়ে কাউন্সিলর এবং পৌরসভায় জানাব। চেষ্টা করব যাতে দ্রুত রাস্তা করা যায়।